CPANEL กำไร Q1 โต 64% รับยอดขายเพิ่ม ส่งซิก Q2 เซ็นสัญญาลูกค้าใหม่ต่อเนื่อง
CPANEL เปิดงบไตรมาส 1/66 กำไรโต 64% แตะ 19 ล้านบาท รับยอดขายเพิ่ม ส่งซิกไตรมาส 2/66 เซ็นสัญญาลูกค้าต่อเนื่อง พร้อมเจรจาลูกค้าใหม่หลายราย
CPANEL เปิดงบไตรมาส 1/66 กำไรโต 64% แตะ 19 ล้านบาท รับยอดขายเพิ่ม ส่งซิกไตรมาส 2/66 เซ็นสัญญาลูกค้าใหม่ต่อเนื่อง
12 พ.ค. 2566

นายชาคริต ทีปกรสุขเกษม กรรมการผู้จัดการ บริษัท ซีแพนเนล จำกัด (มหาชน) หรือ CPANEL เปิดเผยถึง ผลประกอบการไตรมาส 1 ปี 2566 ว่า บริษัทมีรายได้รวม 118.58 ล้านบาท เพิ่มขึ้นจากช่วงเดียวกันปีก่อนที่มีรายได้รวม 90.30 ล้านบาท จำนวน 28.28 ล้านบาท หรือเพิ่มขึ้น 31.32% และมีกำไรสุทธิ 19.09 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 11.61 ล้านบาท จำนวน 7.48 ล้านบาท หรือเพิ่มขึ้น 64.43%
ทั้งนี้ ผลประกอบการของบริษัทปรับตัวสูงขึ้น เนื่องจากลูกค้ากลุ่มผู้ประกอบการอสังหาริมทรัพย์ ทยอยลงทุนเปิดโครงการใหม่อย่างต่อเนื่อง ส่งผลให้บริษัทมีปริมาณการขาย Precast Concrete ที่เพิ่มขึ้นเช่นกัน นอกจากนี้ บริษัทบริหารจัดการควบคุมต้นทุนการผลิตและการขายได้ดีขึ้น อีกทั้งผลกระทบจาก Economy of Scale ส่งผลให้มีอัตรากำไรสุทธิเติบโตเร็วกว่ายอดขาย
สำหรับทิศทางการดำเนินงานไตรมาส 2 ปี 2566 บริษัทเซ็นสัญญาลูกค้าใหม่เพิ่มต่อเนื่อง ทั้งแนวราบและแนวสูง จากความต้องการ Precast Concrete ที่เพิ่มขึ้น อีกทั้ง อยู่ระหว่างเจรจาลูกค้ากลุ่มใหม่ ที่มุ่งเน้นการออกแบบหลากหลาย อาทิ กลุ่มอาคารสำนักงาน โรงแรม และโรงงานในนิคมอุตสาหกรรม
ขณะที่ ผู้ถือใบสำคัญแสดงสิทธิซื้อหุ้นสามัญเพิ่มทุนของบริษัทครั้งที่ 1 (CPANEL-W1) สามารถใช้สิทธิในการแปลงสภาพ CPANEL-W1 เป็นหุ้นสามัญของบริษัทได้ครั้งแรกแล้วในวันที่ 31 พ.ค. 2566 ที่จะถึงนี้ ในอัตราการใช้สิทธิ 1 หน่วยใบสำคัญแสดงสิทธิ ต่อ 1 หุ้นสามัญเพิ่มทุน (ขั้นต่ำต้องใช้สิทธิอย่างน้อย 100 หน่วย) ที่ราคาใช้สิทธิแปลงสภาพ 5 บาทต่อหุ้น
บริษัทได้กำหนดระยะเวลาแจ้งความจำนงในการใช้สิทธิ ตั้งแต่วันที่ 24 – 30 พ.ค.2566  (วันและเวลาทำการ) โดยผู้ถือใบสำคัญแสดงสิทธิ CPANEL – W1 สามารถศึกษาขั้นตอนและวิธีการใช้สิทธิ เพิ่มเติมได้ที่ www.cpanel.co.th หรือที่เว็บไซต์ของตลาดหลักทรัพย์แห่งประเทศไทย www.set.or.th